Document ID: 32012R0087

REGOLAMENT TA’ IMPLIMENTAZZJONI TAL-KUMMISSJONI (UE) Nru 87/2012
tal-1 ta’ Frar 2012
li jemenda r-Regolament ta' Implimentazzjoni (UE) Nru 540/2011 fir-rigward tal-kundizzjonijiet ta' approvazzjoni tas-sustanza attiva kletodim
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b’mod partikolari l-Artikolu 13(2)(c) tiegħu,
Billi:
(1)
Permezz tad-Direttiva tal-Kummissjoni 2011/21/UE (2) il-kletodim kien inkluż bħala sustanza attiva fl-Anness I tad-Direttiva 91/414/KEE għall-użijiet bħala erbiċida fuq il-pitravi taz-zokkor. Mis-sostituzzjoni tad-Direttiva 91/414/KEE bir-Regolament (KE) Nru 1107/2009, din is-sustanza titqies bħala approvata skont dak ir-Regolament u hija elenkata fil-Parti A tal-Anness tar-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f’dak li għandu x’jaqsam mal-lista ta’ sustanzi attivi approvati (3).
(2)
Fl-14 ta’ Frar 2011 Arysta LifeScience, li fuq talba tagħha l-kletodim kienet inkluża fl-Anness I tad-Direttiva 91/414/KEE, ippreżentat applikazzjoni għal emenda fil-kondizzjonijiet tal-inklużjoni tal-kletodim biex ikun permess l-użu tagħha bħala erbiċida fuq ħxejjex oħra barra il-pitravi taz-zokkor. Dik l-applikazzjoni kienet akkumpanjata minn informazzjoni addizzjonali. L-applikazzjoni tressqet lill-Pajjiżi Baxxi, li kienu nħatru bħala l-Istat Membru relatur permezz tar-Regolament (KE) Nru 1490/2002 (4).
(3)
Il-Pajjiżi l-Baxxi vvalutaw l-informazzjoni addizzjonali mressqa mill-applikant u ppreparaw addendum għall-abbozz ta’ rapport ta’ valutazzjoni. Dawn ippreżentaw dan l-addendum lill-Kummissjoni fit-28 ta’ Marzu 2011. Il-Pajjiżi l-Baxxi kkomunikaw l-addendum lill-Istati Membri l-oħra u lill-Awtorità Ewropea għas-Sigurtà fl-Ikel (minn hawn ’il quddiem “l-Awtorità”) għall-kummenti u għaddew il-kummenti li kienu waslulhom lill-Kummissjoni.
(4)
L-Awtorità organizzat konsultazzjoni tal-esperti dwar l-addendum għall-abbozz tar-rapport ta’ valutazzjoni. Fil-15 ta’ Ottubru 2011 l-Awtorità kkomunikat il-konklużjoni tagħha lill-applikant, l-Istati Membri u l-Kummissjoni u għamlitha disponibbli għall-pubbliku. Wara li tqiesu l-kummenti li waslulha mill-applikant, l-Awtorità mmodifikat il-konklużjoni tagħha. Hi ppreżentat il-konklużjoni modifikata tagħha lill-applikant, l-Istati Membri u l-Kummissjoni u għamlitha disponibbli għall-pubbliku fit-18 ta’ Novembru 2011 (5).
(5)
Skont l-Artikolu 13(1) tar-Regolament (KE) Nru 1107/2009, il-Kummissjoni stiednet lill-applikant biex iressaq il-kummenti tiegħu dwar l-abbozz tar-rapport tal-analiżi għall-kletodim. In-notifikant ressaq il-kummenti tiegħu, li ġew eżaminati bir-reqqa.
(6)
L-addendum għall-abbozz tar-rapport ta' valutazzjoni u l-konklużjoni tal-Awtorità ġew analizzati mill-Istati Membri u mill-Kummissjoni fil-Kumitat Permanenti dwar il-Katina Alimentari u s-Saħħa tal-Annimali u ffinalizzati fid-9 ta' Diċembru 2011 fil-format tar-rapport ta' analiżi tal-Kummissjoni għall-kletodim.
(7)
Deher mill-eżamijiet varji mwettqa li r-restrizzjoni għall-pitravi taz-zokkor tal-użu tal-prodotti tal-ħarsien tal-pjanti li jikkonsistu minn jew fihom kletodim tista’ titneħħa.
(8)
L-Anness tar-Regolament ta' Implimentazzjoni (UE) Nru 540/2011 għandu għalhekk jiġi emendat skont dan.
(9)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Emenda fir-Regolament ta’ Implimentazzjoni (UE) Nru 540/2011
Il-Parti A tal-Anness tar-Regolament ta’ Implimentazzjoni (UE) Nru 540/2011 huwa emendat skont l-Anness ta' dan ir-Regolament.
Artikolu 2
Dħul fis-seħħ
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-1 ta’ Frar 2012.

Labels: 3
17
6